**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄ - ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 7 Ιανουαρίου 2016, ημέρα Πέμπτη και ώρα 10.15΄, στην Αίθουσα **«Προέδρου Αθανασίου Κων. Τσαλδάρη» (223)** του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προέδρου αυτής, κ. Κωνσταντίνου Δουζίνα, με θέμα ημερήσιας διάταξης:

Επεξεργασία και εξέταση του σχεδίου νόμου του Υπουργείου Εθνικής Άμυνας: «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού».

Στη συνεδρίαση παρέστησαν ο Αναπληρωτής Υπουργός Εθνικής Άμυνας, κ. Δημήτριος Βίτσας, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Κωνσταντίνος Δουζίνας, Δημήτριος Εμμανουηλίδης, Νικόλαος Συρμαλένιος, Αϊχάν Καρά Γιουσούφ, Μουσταφά Μουσταφά, Μάκης Μπαλαούρας, Συμεών Μπαλλής, Γεωργία Γεννιά, Γιώργος Πάντζας, Δημήτρης Ρίζος, Ανδρέας Ριζούλης, Παναγιώτης (Πάνος) Σκουρολιάκος, Ελένη Σταματάκη, Αφροδίτη Σταμπουλή, Αντώνης Συρίγος, Γεώργιος Δημαράς, Νικόλαος Θηβαίος, Σοφία Βούλτεψη, Κωνσταντίνος Καραγκούνης, Ιωάννης Κεφαλογιάννης, Ευάγγελος Καρακώστας, Νικόλαος Κούζηλος, Οδυσσέας Κωνσταντινόπουλος, Λιάνα Κανέλλη, Αθανάσιος Παφίλης, Χρήστος Κατσώτης, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Αγαπητοί κύριοι και κυρίες συνάδελφοι, αρχίζει η συνεδρίαση της Επιτροπής Εθνικής Άμυνας και Εξωτερικών Υποθέσεων. Καταρχάς, να ευχηθώ σε όλους ευτυχισμένο το 2016, να είναι δυναμικό, να είναι χαρούμενο και παρότι θα διατηρήσουμε, νομίζω, τις διαφορές και τις αντιδικίες μας, να τις κάνουμε, και εδώ και γενικότερα, με ένα κόσμιο τρόπο.

Δεύτερον, θα ήθελα να πω χρόνια πολλά στους συναδέλφους, που γιορτάζουν σήμερα. Σε σχέση με το θέμα ημερήσιας διάταξης, θέλω να πω ότι η Επιτροπή μας, σε κοινή συνεδρίαση με την Επιτροπή Οικονομικών, στις 6 Ιουλίου 2015, εξέτασε αυτήν τη Συμφωνία και οι προτάσεις όλων των κομμάτων ήταν θετικές, υπέρ της Κύρωσης αυτού του νομοσχέδιου, εκτός από το ΚΚΕ, το οποίο επιφυλάχθηκε, για να μιλήσει στην Ολομέλεια. Στην Ολομέλεια δεν ήρθε, γιατί, όπως ξέρετε, διαλύθηκε η Βουλή, οπότε επαναλαμβάνεται μια συνεδρίαση, η οποία ήδη έχει γίνει και για την οποία υπάρχει μια πλήρης Έκθεση από τη γραμματεία της Επιτροπής.

Επομένως, ελπίζω ότι θα προχωρήσουμε σχετικά γρήγορα. Ξεκινάμε με τους ίδιους Εισηγητές, που είχαμε και τον Ιούλιο, την κυρία Βαγιωνάκη και τον κ. Κεφαλογιάννη. Να δώσουμε από οκτώ λεπτά στον καθέναν και εάν είναι δυνατόν, εφόσον είναι η δεύτερη συζήτηση του ίδιου θέματος, να κρατήσουμε το χρόνο όσο το δυνατόν πιο σύντομο. Το λόγο έχει η κυρία Βαγιωνάκη.

ΒΑΛΙΑ ΒΑΓΙΩΝΑΚΗ (Εισηγήτρια του ΣΥΡΙΖΑ): Ο μύθος της Μεταπολίτευσης με τις διαδοχικές εξοπλιστικές «αγορές του αιώνα», που αξιοποιήθηκαν από ποικίλα κερδοσκοπικά συμφέροντα, μέσω πολυδάπανων εξοπλιστικών προγραμμάτων, όπως επίσης και η σημερινή οικονομική κρίση, που έχει οδηγήσει στα όριά της την ελληνική οικονομία, μας δημιουργούν περιορισμούς και μας υποχρεώνουν να κάνουμε επιλογές, με όσο το δυνατόν μικρότερο περιθώριο λάθους. Οι υπερκοστολογημένες αγορές οπλικών συστημάτων, η απουσία συγκροτημένης στρατηγικής για την αμυντική βιομηχανία, οι ουκ ολίγες εγκληματικές επιλογές για αγορά προβληματικού ή ελλειμματικού υλικού, η διαφθορά και η διαπλοκή χαρακτήρισαν, δυστυχώς, την υπόθεση των εξοπλισμών στην Ελλάδα.

Τώρα, είναι ανάγκη, αλλά και αντικείμενο πολιτικής επιλογής, να χαράξουμε μια νέα στρατηγική, γιατί ένα είναι σίγουρο πλέον, ο μεγάλος χαμένος της προηγούμενης περιόδου ήταν η Ελλάδα. Η οικονομική συγκυρία μας αναγκάζει να απομακρυνθούμε από ένα μοντέλο εξοπλισμών, που έχει αποδειχθεί ότι παρήγαγε λίγα και κόστιζε πολλά. Ακόμα και στα στενά περιθώρια, που η παρούσα συγκυρία επιβάλλει, είμαστε υποχρεωμένοι όχι μόνο για κάθε 1 ευρώ, που διατίθεται, να χρησιμοποιείται με το βέλτιστο τρόπο, αλλά και στο τέλος της όλης διαδικασίας να βρίσκεται ισχυροποιημένη η Ελληνική Αμυντική Βιομηχανία και η Άμυνα της χώρας.

Υπό το πρίσμα όλων των παραπάνω, λοιπόν, οφείλουμε να εξετάσουμε την παρούσα Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού, ως ένα εργαλείο, δηλαδή, που εξυπηρετεί μια στρατηγική διαφάνειας και λογικής, ως ένα πλαίσιο κανόνων για την διαδικασία και τους όρους προμήθειας αμυντικού υλικού.

Αγαπητοί συνάδελφοι, καταρχήν, να υπενθυμίσω ότι η συγκεκριμένη Συμφωνία υπεγράφη, ήδη, από τον Δεκέμβριο του 2013, και έρχεται προς νομοθετική κύρωση, σύμφωνα με το άρθρο 28 παρ. 1 του Συντάγματος. Είναι, επίσης, απαραίτητο να τονιστεί ότι σήμερα δεν συζητάμε για ένα εξοπλιστικό πρόγραμμα ή για μια νέα αγορά, συζητάμε για μια νέα συμφωνία, η οποία μας δίνει μια επιπλέον επιλογή και ανοίγει ένα δρόμο με πολλά πλεονεκτήματα. Με δεδομένο, μάλιστα, πως η πρώτη στρατιωτική Συμφωνία ανάμεσα στην Ελλάδα και τη Ρωσία υπογράφτηκε το 1995 και από τότε η χώρα μας έχει προβεί σε μαζικές αγορές στρατιωτικού εξοπλισμού από τη Ρωσία, είναι σημαντικό αυτή η διαδικασία να περιγράφεται και να θεσμοθετείται με στόχο περισσότερη αξιοπιστία και αποτελεσματικότητα.

Θα ήθελα να προσθέσω ότι η παρούσα Συμφωνία ανάμεσα σε Ελλάδα και Ρωσία αντικατοπτρίζει τις υφιστάμενες πολύ καλές σχέσεις μεταξύ των δύο χωρών και την επιθυμία τους για περαιτέρω ενίσχυση των διμερών σχέσεων στον τομέα της Άμυνας. Κρίνεται δε επωφελής για τη χώρα μας, καθώς περιγράφει τη διαδικασία και τους γενικούς όρους προμήθειας αμυντικού υλικού της ελληνικής πλευράς από τις αρμόδιες Ρωσικές αρχές και υπηρεσίες.

Η Συμφωνία αποτελείται από 11 άρθρα. Στα τρία πρώτα άρθρα καθορίζονται οι βασικές έννοιες, δηλαδή οι ορισμοί στο άρθρο 1, οι αρμόδιες αρχές και υπηρεσίες στο άρθρο 2 και το πλαίσιο Συμφωνίας στο άρθρο 3. Στο άρθρο 4, περιγράφεται η διαδικασία υλοποίησης προμηθειών Αμυντικού Υλικού. Θα ήθελα να σταθώ λίγο περισσότερο στην παρ. 4 του άρθρου 5. Είναι σημαντικό σε αυτή την παράγραφο ότι η αρμόδια Ρωσική αρχή, που είναι η Ομοσπονδιακή Υπηρεσία Τεχνικής και Στρατιωτικής Συνεργασία, αναλαμβάνει τη δέσμευση ότι οι τιμές και οι όροι θα διαμορφώνονται στο πλαίσιο του, πλέον, ευνοημένου αγοραστή, αφού αυτό μας διασφαλίζει ότι οι τιμές θα είναι καλύτερες ή ίδιες με εκείνες, που προσφέρθηκαν ή θα προσφερθούν σε άλλους αγοραστές μέχρι την υπογραφή της Σύμβασης και υπό τους ίδιους, αναλογικά, όρους και συνθήκες.

Επίσης, είναι σημαντικό ότι στα πλαίσια υλοποίησης της Εν Συνεχεία Υποστήριξης των αμυντικών υλικών θα δύναται να δημιουργηθούν στην Ελλάδα κέντρα υποστήριξης και επισκευής των υπόψη υλικών, όπως αναφέρεται στην παρ. 8 του ίδιου άρθρου. Και στις παρ. 17 και 18, προβλέπονται προγράμματα συμπαραγωγής για κατασκευή αμυντικού υλικού, σύμφωνα με τους κανόνες που περιγράφονται.

Θέλω να ελπίζω, λοιπόν, πως αυτή η διαδικασία ανοίγει δυνατότητες συνεργασίας, που θα ευνοήσει και την Ελληνική Αμυντική Βιομηχανία και σίγουρα αυτό θα πρέπει να αποτελεί προτεραιότητα για τη χώρα μας. Στο ίδιο άρθρο 5, και στις παρ. 11, 12, 13 και 14, αναφέρεται η δέσμευση για τον έλεγχο ποιότητας των υλικών από την υπεύθυνη Ρωσική αρχή, σύμφωνα με τα διεθνή πρότυπα (ISO 9001/2008) ή ισοδύναμο πρότυπο.

Τέλος, σημαντικό είναι το άρθρο 7, που αναφέρεται στις δυνατότητες τροποποίησης της Συμφωνίας με τη σύμφωνη γνώμη των δύο πλευρών, ενώ σημειώνεται στο άρθρο 10, παρ.2, ότι η Συμφωνία είναι πενταετής. Ωστόσο, η λύση της δεν επηρεάζει την εκτέλεση των συμβάσεων και των λοιπών συμφωνιών, που θα έχουν υπογραφεί στο πλαίσιο της παρούσας Συμφωνίας και κατά τη διάρκεια της ισχύος της.

Διαβάζοντας τη Συμφωνία, οφείλω να κάνω και κάποιες παρατηρήσεις, τις οποίες πρέπει να έχουμε κατά νου. Είναι ετεροβαρές να δεσμεύεσαι σε απουσία ρητρών απέναντι σε μία οποιαδήποτε τρίτη χώρα, που έχει μάλιστα ιστορικό στην μη έγκαιρη παράδοση οπλικών συστημάτων, όπως σημειώνεται στο άρθρο, 5 παρ. 6.

Τέλος, κι’ αυτό δεν αφορά μόνο στην παρούσα Συμφωνία, αλλά γενικά, θα πρέπει ως τιμή να αρχίσουμε να θεωρούμε το κόστος κύκλου ζωής και όχι το κόστος μονάδας προϊόντος. Αυτή είναι η πρακτική, που πολλές χώρες ακολουθούν, μία πρακτική, μακροπρόθεσμα συμφέρουσα.

Ανακεφαλαιώνοντας, η Ρωσία αποτελεί σημαντικό εταίρο της χώρας μας, με τον οποίο έχουμε κοινή προσέγγιση και κοινούς στόχους σε μεγάλο αριθμό περιφερειακών και διεθνών ζητημάτων στα πλαίσια της πολυδιάστατης εξωτερικής πολιτικής. Εκτιμώ πως με την υπογραφή της παρούσας Συμφωνίας θα έχει προκύψει μία θεσμοθετημένη διαδικασία και κανόνες για την κάλυψη των αναγκών του Ελληνικού Στρατού. Η εποικοδομητική και με σαφήνεια συνεργασία μας είναι σημαντική, ιδιαίτερα σε μία τόσο κρίσιμη περίοδο για τις διεθνείς και περιφερειακές εξελίξεις. Με αυτή την έννοια, καλοδεχόμαστε ως ένα πρώτο βήμα, προς μία αξιόπιστη και αποτελεσματική εξοπλιστική στρατηγική την παρούσα Συμφωνία. Είναι ένα πρώτο βήμα προς τη σωστή κατεύθυνση και ως τέτοιο υποστηρίζουμε την υπερψήφιση του σχεδίου νόμου «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια Αμυντικού Υλικού».

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κεφαλογιάννης και χρόνια πολλά για την ονομαστική σας γιορτή.

ΙΩΑΝΝΗΣ ΚΕΦΑΛΟΓΙΑΝΝΗΣ (Εισηγητής της Νέας Δημοκρατίας): Ευχαριστώ, κύριε Πρόεδρε. Κι εγώ με τη σειρά μου να ευχηθώ σε όλους και όλες τις συναδέλφους χρόνια πολλά, καλή χρονιά, υγεία και φώτιση.

Νομίζω ότι κανείς σε αυτή την αίθουσα δεν θα διαφωνήσει με τη διαπίστωση ότι υποχρεούμαστε να εξασφαλίσουμε την ασφάλεια του εφοδιασμού των Ενόπλων Δυνάμεων με χρήσιμα υλικά και υπηρεσίες. Όσοι από μας έχουμε ασχοληθεί έστω και λίγο με αυτό το ζήτημα, γνωρίζουμε ότι τόσο τα στελέχη όσο και τα Επιτελεία υφίστανται καθημερινά τις συνέπειες από την αδυναμία σύναψης έστω και της παραμικρής σύμβασης, με αποτέλεσμα η διαθεσιμότητα πολλών κρίσιμων οπλικών συστημάτων, αν μη τι άλλο, τουλάχιστον, να προβληματίζει.

Επιτρέψτε μου να πω ότι αυτό δεν οφείλεται μόνο στην οικονομική κρίση. Δυστυχώς, το νοσηρό κλίμα, που είχε διαμορφωθεί όλα αυτά τα χρόνια γύρω από τα εξοπλιστικά προγράμματα, τα πολλά περιστατικά αδιαφάνειας, κακοδιαχείρισης και διαφθοράς έχουν οδηγήσει στο άλλο άκρο, στην ψήφιση του ν.3978/2011, τόσο άκαμπτου και τόσο αυστηρού, που από το 2011 και έπειτα δεν επέτρεψε την υπογραφή ούτε μίας σύμβασης προμηθειών αμυντικού υλικού. Νομίζω ότι θα πρέπει όλοι μας να αναρωτηθούμε πολύ σοβαρά, αν αυτός είναι ο μοναδικός λόγος σήμερα που έχουμε ως Πολιτεία, για να καταπολεμήσουμε τη διαφθορά, την αδιαφάνεια και την κακοδιαχείριση, δηλαδή, να σταματήσουμε να υπογράφουμε κάθε μορφής σύμβαση, για να μην κατηγορηθεί κάποιος, κάποια στιγμή ότι, ενδεχομένως, υπάρχει κάποια αδιαφανής διαδικασία. Είναι αυτονόητη η απάντηση και δεν μπορεί παρά να είναι αρνητική.

Έχοντας υπόψη αυτό το ασφυκτικό πλαίσιο, η κύρωση της Συμφωνίας, που συζητάμε σήμερα, έρχεται να δώσει μία διέξοδο στα προβλήματα προμήθειας αμυντικού υλικού, που έχουν συσσωρευτεί, τουλάχιστον σε ό,τι έχει να κάνει με το υλικό που η χώρα μας έχει αγοράσει, κατά καιρούς, από τη Ρωσία.

Οι διακρατικές συμφωνίες, σε γενικές γραμμές, έχουν αρκετά θετικά στοιχεία, προφανώς αμοιβαία επωφελή, και για τις δύο χώρες που τα υπογράφουν. Ένα από αυτά, όπως έχει δείξει μέχρι τώρα η εμπειρία, είναι ότι από τη φύση τους αποκλείουν κάθε ύποπτη συναλλαγή. Αυτό από μόνο του αρκεί, για να βοηθήσει να επικεντρωθούμε στα πραγματικά δεδομένα και διακυβεύματα αυτής της Συμφωνίας, που δεν είναι άλλο από την ενίσχυση του στρατεύματος, με εκείνο το υλικό, το οποίο, κατά καιρούς, η χώρα μας έχει προμηθευτεί από τη Ρωσία.

Γνωρίζουμε ότι η συστηματική συνεργασία στον αμυντικό τομέα με τη Ρωσία έρχεται, ήδη, από τη δεκαετία του 1990 και, μάλιστα, δεν αφορά μόνο στην προμήθεια αμυντικού υλικού. Η Ελλάδα, η χώρα μας, είναι από τις λίγες, αν όχι η μόνη, χώρα της Ευρωπαϊκής Ένωσης και του ΝΑΤΟ που έχει αναπτύξει σχέσεις σε αυτό τον τομέα με τη Ρωσία. Αυτό που δεν ήταν ιδιαίτερα γνωστό είναι ότι όλα αυτά τα χρόνια απουσίαζε ένα σταθερό πλαίσιο, ένα δεσμευτικό κείμενο, που θα καθόριζε όχι μόνο την αγορά, αλλά και τους όρους συνεργασίας στην προμήθεια ανταλλακτικών και τη συντήρηση ενός συστήματος καθ’ όλη τη διάρκεια του κύκλου ζωής του.

Αν συνδέσετε αυτό το κενό με τις αγκυλώσεις, στις οποίες αναφέρθηκα στην αρχή της εισήγησής μου, μπορείτε άνετα να αποκτήσετε μία εικόνα του μεγέθους των προβλημάτων, που είχαν δημιουργηθεί στις Ένοπλες Δυνάμεις ως προς τη συντήρηση και τη λειτουργία των συστημάτων ρωσικής κατασκευής. Νομίζω ότι αυτό το κενό καλύπτουμε σήμερα, επικυρώνοντας τη Συμφωνία, που υπέγραψε η κυβέρνηση Νέας Δημοκρατίας - ΠΑ.ΣΟ.Κ., δια του κ. Αβραμόπουλου, τον Δεκέμβριο του 2013.

Οι διατάξεις αυτού του νομοσχεδίου διευθετούν, πλέον, με ακρίβεια, τον τρόπο, με τον οποίο η Ελλάδα θα προμηθεύεται τα απαραίτητα υλικά από τη Ρωσία. Ρυθμίζουν, επίσης, μέσα από ποια θεσμικά κανάλια θα διεξάγεται η επικοινωνία ανάμεσα στις δύο χώρες για την προμήθεια αυτών των υλικών. Εν προκειμένω, το Υπουργείο Εθνικής Άμυνας για τη χώρα μας και την κρατική εταιρεία «Rosoboron» για τη Ρωσία. Τέλος, καθορίζουν ότι οι τιμές και οι λοιποί όροι της προμήθειας των υλικών θα διαμορφώνονται στο πλαίσιο του πιο ευνοημένου αγοραστή, πτυχή, εξαιρετικά σημαντική, δεδομένης και της οικονομικής συγκυρίας.

Ως Νέα Δημοκρατία, κατά συνέπεια, υπερψηφίζουμε την κύρωση της Συμφωνίας, η οποία, κατά τη γνώμη μας, εκτός από τους διαφανείς όρους, τους οποίους θέτει, ελπίζουμε ότι θα δώσει λύσεις σε υπαρκτές ανάγκες των Ενόπλων Δυνάμεων.

Και ολοκληρώνω την τοποθέτησή μου, κύριε Πρόεδρε, με την προσδοκία ότι η Συμφωνία αυτή θα αποτελέσει την απαρχή για μια νέα αμυντική στρατηγική στον τομέα των προμηθειών και της ασφάλειας του ανεφοδιασμού των Ενόπλων Δυνάμεων. Μάλιστα, διάβασα με ικανοποίηση μια πρόσφατη συνέντευξη του κ. Υπουργού, στην ιστοσελίδα Liberal, στην οποία αναφέρεται στην προετοιμασία ενός κειμένου εθνικής αμυντικής στρατηγικής, το οποίο θα παρουσιαστεί σ’ αυτήν εδώ την Επιτροπή, μέσα στο Φεβρουάριο. Μια τέτοια στρατηγική, η οποία προφανώς θα πρέπει να είναι πολυδιάστατη, κύριε Υπουργέ και δεν μπορεί παρά να μη περνά αναγκαστικά από την αναμόρφωση του ν.3978/2011, οι διατάξεις του οποίου, φαντάζομαι θα συμφωνήσετε και εσείς, είναι πρακτικά ανεφάρμοστες και πλήρως δυσλειτουργικές για τις Ένοπλες Δυνάμεις.

Και δεν μπορεί, επίσης, παρά να περνά από την αύξηση της συμμετοχής της εγχώριας αμυντικής βιομηχανίας στην παραγωγή αμυντικών υλικών και το λέω αυτό, διότι, δυστυχώς, στο νέο μνημόνιο υπάρχει πρόβλεψη να καταργηθεί η κρατική βιομηχανία, έναν όρο τον οποίο θέλω να πιστεύω ότι η Κυβέρνηση απλά τον υπέγραψε στο πόδι υπό την πίεση των εξελίξεων το περασμένο καλοκαίρι και ελπίζω ότι ήδη εργάζεται προς την κατεύθυνση επαναδιαπραγμάτευσής του. Και νομίζω ότι δεν πρέπει να μας διαφεύγει – και μόνο απογοήτευση προκαλεί – η διαπίστωση ότι την ίδια στιγμή που ακόμα και τώρα, ως χώρα, διαθέτουμε ένα από τα υψηλότερα ποσοστά του Προϋπολογισμού μας για τις αμυντικές δαπάνες, σχεδόν παγκοσμίως, η ελληνική αμυντική βιομηχανία, κρατική και ιδιωτική, δεν καλύπτει ούτε το 10% των αναγκών αυτών.

Οι εθνικοί στόχοι και τα συμφέροντα, επομένως, που καλείται να υπηρετήσει αυτή η νέα αμυντική στρατηγική θα πρέπει να είναι πολύ συγκεκριμένοι. Και πιστέψτε με ότι αυτό που χρειαζόμαστε περισσότερο αυτή τη στιγμή είναι να υπηρετήσουμε αυτούς τους στόχους, όχι μόνο δια της εξασφάλισης της απόλυτης διαφάνειας για την καταπολέμηση της διαφθοράς – κάτι, που νομίζω ότι πλέον έχει γίνει συνείδηση στο σύνολο του πολιτικού συστήματος – όσο και με τη θεσμοθέτηση στρατηγικών στόχων και την πλήρη ενασχόληση και συνεπή ενασχόληση του πολιτικού συστήματος με την υλοποίησή τους. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κύριε Κεφαλογιάννη και ελπίζω και οι υπόλοιποι συνάδελφοι να είναι σύντομοι σαν και εσάς, έτσι ώστε να σας αποδεσμεύσουμε να πάτε να γιορτάσετε την ονομαστική σας εορτή.

Το λόγο έχει ο κ. Κούζηλος από τη Χρυσή Αυγή.

ΝΙΚΟΛΑΟΣ ΚΟΥΖΗΛΟΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ πολύ, κύριε Πρόεδρε. Από το 1990 η χώρα μας προμηθεύεται αμυντικά συστήματα από τη Ρωσία, όπως αντιαρματικά, συστήματα πυροβολικού, ΤΟΜΑ, σκάφη για το Πολεμικό Ναυτικό, αλλά κυρίως, προμηθεύεται τους αντιαεροπορικούς πυραύλους S-300, που τους παραλάβαμε το 1990.

Η συγκεκριμένη Συμφωνία, που υπογράφηκε στις 3/12/2013, περιγράφει τις διαδικασίες και τους γενικούς όρους της προμήθειας αμυντικού υλικού και υπηρεσιών με τη Ρωσική πλευρά.

Πάγια θέση της Χρυσής Αυγής είναι η γεωπολιτική στροφή προς τη Ρωσία και ειδικά σε μια τόσο τεταμένη περίοδο θα πρέπει να προχωρήσουμε και σε άλλα βήματα, όπως αεροναυτικά γυμνάσια στην περιοχή της Νοτιοανατολικής Μεσογείου, όπως να συνεργαστούμε στα θέματα της ΑΟΖ και να υπάρχουν περισσότερες διακρατικές συμφωνίες με τη Ρωσία.

Δεν θα ήθελα να καθυστερήσουμε άλλο, απλώς θα ήθελα να σας πω ότι υπερψηφίζουμε, όπως και την προηγούμενη φορά, τη Συμφωνία.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κύριε Κούζηλε. Το λόγο έχει ο κ. Κωνσταντινόπουλος από τη Δημοκρατική Συμπαράταξη.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Ευχαριστώ, χρόνια πολλά σε όλους και καλή χρονιά.

Κυρίες και κύριοι συνάδελφοι, το θέμα που συζητάμε σήμερα είναι μια Συμφωνία. Υπάρχει θεσμικό πλαίσιο που αφορά στους εξοπλισμούς, το οποίο, αν η Κυβέρνηση πρέπει να το αλλάξει, θα πρέπει να φέρει κάποια νέα πρόταση, για να ξεκαθαρίζουμε τι συμβαίνει. Αυτή είναι μια Συμφωνία της Ρωσίας με την Ελλάδα, που αφορά μόνο αυτό το συγκεκριμένο θέμα. Το θεσμικό πλαίσιο υπάρχει και το οποίο αφορά στους εξοπλισμούς και πιστεύουμε και ελπίζουμε ότι αν υπάρχουν θέματα, τα οποία έχουν διερευνηθεί από τη νέα Κυβέρνηση και τη νέα πολιτική ηγεσία, είμαστε εδώ, για να ενημερώσει και να φέρει ένα καινούργιο νόμο.

Αυτό που αφορά όλους και έχει μεγάλη αξία σχετικά με την μικρή αυτή κύρωση είναι η ασφάλεια, η διαφάνεια και οι μηχανισμοί ελέγχου. Γίνεται με αυτή την Κύρωση ένα βήμα προς τη διαφάνεια και την ασφάλεια των οπλικών συστημάτων, τη διαφάνεια της διαδικασίας και των μηχανισμών ελέγχων; Να σας πω. Η άποψή μου είναι ότι είναι κάτι, το οποίο συμβαίνει σε όλες τις κυρώσεις συμφωνίας, που γίνονται με οποιαδήποτε χώρα. Δεν καταλαβαίνω – το έχω πει πολλές φορές – γιατί μια κύρωση συμφωνίας, που γίνεται στις 3 Δεκεμβρίου του 2013 – και δεν αφορά βέβαια εσάς – έρχεται προς επικύρωση στη Βουλή τρία χρόνια μετά. Αυτό είναι ένα θέμα, το οποίο πρέπει να το αναζητήσουμε όλοι και πρέπει να λυθεί, επιτέλους, κάποια στιγμή. Δηλαδή υπάρχει μια κύρωση στις 3 Δεκεμβρίου του 2013 και έρχεται προς ψήφιση στις 6 Ιανουαρίου του 2016.

Εμείς θα ψηφίσουμε αυτή τη Συμφωνία, απλώς θα ήθελα να κάνω μια ερώτηση προς τον Υπουργό. Θέλω να πιστεύω, κύριε Υπουργέ – γιατί δεν έχω εμπειρία γι' αυτό – ότι αυτό που γράφεται μέσα στο κείμενο – και δεν το γράψατε εσείς, το έγραψαν οι προκάτοχοί σας – ότι θα στέλνουμε εγγράφως την οικονομική προσφορά ή οτιδήποτε άλλο, συμβαίνει σε κάθε κύρωση συμφωνίας, δεν είναι κάτι, που συμβαίνει πρώτη φορά.

Εμείς θα στηρίξουμε αυτή την κύρωση της Συμφωνίας και ευελπιστούμε ότι θα είναι ένα βήμα ακόμη ως προς τη διαφάνεια της προμήθειας αμυντικών υλικών. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ. Να θυμίσω στους συναδέλφους ότι αν θέλετε να κάνετε μια παρέμβαση μετά το τέλος των Εισηγητών, πριν τον Αναπληρωτή Υπουργό, παρακαλώ να σηκώσετε το χέρι, για να σας βάλουμε στον κατάλογο. Το λόγο έχει ο κ. Παφίλης από το Κ.Κ.Ε.

ΑΘΑΝΑΣΙΟΣ ΠΑΦΙΛΗΣ (Ειδικός Αγορητής του Κ.Κ.Ε): Εμείς διαφωνούμε συνολικά με το πλαίσιο των εξοπλισμών, όπως καθορίζεται, και αυτό βαραίνει πάντα στην τοποθέτησή μας σε διάφορες συμφωνίες, οι οποίες γίνονται. Με αυτό εννοούμε ότι και το θέμα των εξοπλισμών δεν καθορίζεται, με βάση το γενικότερο πολιτικό πλαίσιο, από τις αμυντικές ανάγκες της χώρας μόνο, αλλά, κυρίως, εντάσσεται στα πλαίσια της ένταξης της χώρας στο ΝΑΤΟ και στην Ευρωπαϊκή Ένωση.

Είναι προφανές ότι ακόμη και τέτοιου είδους συμφωνίες, που γίνονται, και που είναι μια διακρατική συμφωνία ανάμεσα στην Ελλάδα και στην Ρωσική Ομοσπονδία, κινείται στο πλαίσιο αυτό και απ' αυτή την άποψη εμείς τοποθετούμαστε, σχεδόν πάντα, με το «παρών». Αυτή είναι η διαφωνία μας.

Βέβαια, μπορεί κάποιος να ισχυριστεί – θα τα πω από τώρα, για να μην τα λέω στην Ολομέλεια – ότι εδώ έχουμε ρωσικό εξοπλισμό, άρα είναι διαφορετική η πηγή. Αυτός, όμως, πλέον είναι ένας παλιός μύθος, γιατί τα περισσότερα ρωσικά οπλικά συστήματα έχουν κωδικοποιηθεί από το ΝΑΤΟ, σύμφωνα με τα νατοϊκά πρότυπα, όχι όλα, αλλά τα περισσότερα και συνεργάζονται σχετικά αρμονικά.

Επομένως, ανεξάρτητα, εάν μπορεί να ισχυρίζεται η όποια κυβέρνηση ότι καλύπτονται μόνο οι εθνικές ανάγκες – δεν θέλω να το πω απόλυτα – οι εξοπλισμοί αυτοί καλύπτουν και ανάγκες και νατοϊκές και ευρωενωσιακές και ας είναι ρωσικής προέλευσης. Σχετικά τώρα με τα υπόλοιπα, για πιο στενή συνεργασία με τη Ρωσία, αεροναυτικές και όλα αυτά, τα οποία λέγονται, έχουν και λίγο γραφικότητα το αν μπορούν να γίνουν αεροναυτικές ασκήσεις Ελλάδας, που έχει τελείως διαφορετικό εξοπλισμό, με τη Ρωσία και πάρα πολλά άλλα πράγματα.

Όσον αφορά στη σύμβαση υπάρχουν ορισμένες πλευρές, που δεν είναι πολύ αρνητικές. Θα σημειώσουμε μερικές επιφυλάξεις, που έχουμε σε ορισμένα σημεία και στην Ολομέλεια θα τοποθετηθούμε πιο αναλυτικά. Από τώρα, όμως, λέμε ότι θα ψηφίσουμε παρών.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Δανέλλης.

ΣΠΥΡΟΣ ΔΑΝΕΛΛΗΣ (Ειδικός Αγορητής του «Ποταμιού»): Ευχαριστώ, κύριε Πρόεδρε και εύχομαι σε όλους και σε όλες η χρονιά αυτή να είναι καλύτερη σε όλα. Σχετικά με την εν λόγω Κύρωση, υπερψηφίζουμε την κύρωση της Συμφωνίας.

 Έχουμε να κάνουμε δύο επισημάνσεις, στο άρθρο 5, στις παραγράφους 5 και 6, γιατί δεν κατατίθεται εγγυητική επιστολή από πλευράς των προμηθευτών και, βεβαίως, αυτό που ακούστηκε, ήδη, γιατί δεν υπάρχει η πρόβλεψη κυρώσεων για πιθανή καθυστέρηση της παράδοσης των προμηθειών. Σας ευχαριστώ πολύ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γεώργιος Βαρεμένος, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Νικόλαος Συρμαλένιος, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γεωργία Γεννιά, Γιώργος Πάντζας, Δημήτρης Ρίζος, Ανδρέας Ριζούλης, Παναγιώτης (Πάνος) Σκουρολιάκος, Ελένη Σταματάκη, Αφροδίτη Σταμπουλή, Αντώνης Συρίγος, Γεώργιος Δημαράς, Νικόλαος Θηβαίος, Ιωάννης Θεωνάς, Σωκράτης Φάμελλος, Σάββας Αναστασιάδης, Σοφία Βούλτεψη, Κωνσταντίνος Καραγκούνης, Ιωάννης Κεφαλογιάννης, Θεοδώρα (Ντόρα) Μπακογιάννη, Νικόλαος Παναγιωτόπουλος, Γεώργιος Βλάχος, Ευάγγελος Καρακώστας, Νικόλαος Κούζηλος, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Λιάνα Κανέλλη, Αθανάσιος Παφίλης, Χρήστος Κατσώτης, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Κατσίκης.

ΚΩΝΣΤΑΝΤΙΝΟΣ ΚΑΤΣΙΚΗΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, επιτρέψτε μου και μένα να ξεκινήσω με θερμές ευχές για χρόνια πολλά και μια καλή χρονιά, με υγεία και δύναμη σε όλους σας.

Σήμερα εξετάζουμε το σχέδιο νόμου του Υπουργείου Εθνικής Άμυνας «Κύρωση της Συμφωνίας μεταξύ της Κυβέρνησης της Ρωσικής Ομοσπονδίας και της Κυβέρνησης της Ελληνικής Δημοκρατίας για την προμήθεια αμυντικού υλικού». Αν και η Συμφωνία υπεγράφη στις 3 Δεκεμβρίου του 2013 – δηλαδή, πριν από δύο χρόνια – αντικατοπτρίζει τις υφιστάμενες πολύ καλές σχέσεις μεταξύ των δύο χωρών.

Επιτρέψτε μου να αναφέρω ότι το γεγονός πως η Συμφωνία έρχεται προς κύρωση στη Βουλή δύο χρόνια μετά την υπογραφή της αποδεικνύει, μεταξύ των άλλων, πόσο βλαπτική για το εθνικό συμφέρον είναι η έλλειψη πολιτικής σταθερότητας.

Ουσιαστικά πρόκειται για μια Συμφωνία, η οποία κωδικοποιεί τις διαδικασίες προμήθειας αμυντικού υλικού της Ελλάδας από τη Ρωσία και δίνει τη δυνατότητα ακόμη και χρηματοδότησης των προμηθειών από τη Ρωσία.

Η κύρωση της Συμφωνίας έρχεται σε μια κρίσιμη περίοδο, τόσο για την ετοιμότητα των Ενόπλων Δυνάμεων όσο και για την ασφάλεια της ευρύτερης περιοχής. Ο Υπουργός Εθνικής Άμυνας και Πρόεδρος των Ανεξάρτητων Ελλήνων Πάνος Καμμένος έχει εκφράσει ρητά την επιθυμία της ελληνικής Κυβέρνησης για περαιτέρω ενίσχυση των διμερών σχέσεων στον τομέα της άμυνας και της συνεργασίας, στον τομέα των προμηθειών του αμυντικού υλικού.

Η Ρωσία είναι σύμμαχος και φίλη χώρα της Ελλάδας με αδιάσπαστους θεσμούς. Εκτός από τους θρησκευτικούς δεσμούς, μας ενώνουν οικονομικά συμφέροντα και οι σχέσεις των δύο κρατών παραμένουν σημαντικές, εν μέσω οικονομικής κρίσης, αλλά και λόγω της ιδιαίτερης ευαισθησίας της Αθήνας στο θέμα της Ουκρανίας λόγω της ελληνικής μειονότητας στην Μαριούπολη. Το Ουκρανικό ζήτημα είναι εξαιρετικά ευαίσθητο για την Ελλάδα, καθώς περί τους 300.000 Έλληνες ζουν στην Μαριούπολη και στην ευρύτερη περιοχή.

Η παρούσα Συμφωνία είναι αναγκαία για τη συντήρηση και την τεχνική υποστήριξη των ρωσικών οπλικών συστημάτων που διαθέτουμε, όπως για παράδειγμα, οι S-300. Για τις ελλείψεις δεν ήταν πάντα υπεύθυνη η Μόσχα, αλλά υπήρχαν πολλά θέματα εντός Ελλάδας που είχαν να κάνουν με ανταγωνισμούς, αλλά και αγκυλώσεις του παρελθόντος. Όλα αυτά γεννούσαν διαρκώς εμπόδια, τα οποία έρχεται να επιλύσει το παρόν νομοσχέδιο.

Οι διατάξεις του νομοσχεδίου καθορίζουν με ακρίβεια πως η Ελλάδα θα προμηθεύεται από απαραίτητα αμυντικά υλικά από τη Ρωσία και η επικοινωνία των δύο πλευρών θα γίνεται μέσα από θεσμικό κανάλι, από τη μια πλευρά, το ελληνικό Υπουργείο Εθνικής Άμυνας και από την άλλη η κρατική – επί της ουσίας – εταιρία «Rosoboronexport». Η Αθήνα θα ζητά εγγράφως από τη Μόσχα τα υλικά που χρειάζεται και η Ρωσία θα της απαντά ποια εταιρεία και σε τι τιμή θα τα προμηθεύεται. Με τον τρόπο αυτό θα εξασφαλίσουμε την εύρυθμη και συνεχή επιχειρησιακή λειτουργία όλων των ρωσικών οπλικών συστημάτων, που έχουν ενταχθεί στο οπλοστάσιο μας από τη δεκαετία του 1990 και πρώτα απ' όλα των S-300, οι οποίοι παίζουν σημαντικότατο ρόλο, όχι μόνο για την ασφάλεια της χώρας, αλλά και για την αεράμυνα όλης της «θερμής» περιοχής της Νοτιοανατολικής Μεσογείου, περιοχή, η οποία θα θωρακιστεί με την απόκτηση S-300 και από την Αίγυπτο. Σχετικές συζητήσεις για την Ελληνο-Αιγυπτιακή ομπρέλα στη Νοτιοανατολική Μεσόγειο έγιναν κατά τη διάρκεια επίσκεψης του Αιγύπτιου Προέδρου στην Αθήνα.

Επιτρέψτε μου τώρα να αναφερθώ σε συγκεκριμένα άρθρα του σχεδίου νόμου. Πιο συγκεκριμένα, επιθυμώ να επιστήσω την προσοχή σας στο άρθρο 3, όπου περιγράφεται ρητά το αντικείμενο της Συμφωνίας, το οποίο είναι ο καθορισμός της διαδικασίας και των γενικών όρων της προμήθειας αμυντικού υλικού.

Είναι σημαντικό το γεγονός ότι ο καθορισμός των ειδικών όρων προμήθειας του αμυντικού υλικού θα γίνεται κατά την υπογραφή κάθε σύμβασης, ενώ δε, θα παρέχονται αντισταθμιστικά ωφελήματα, καθώς και το επίπεδο υπογραφής των συμφωνιών για την παραγωγή αμυντικού υλικού από την πλευρά των αρμοδίων υπηρεσιών κάθε μέρους. Εναπόκειται στα μέρη να διασφαλίσουν την εκπλήρωση εκ μέρους των αρμοδίων υπηρεσιών όλων των υποχρεώσεων, που θα απορρέουν από τις συμβάσεις, οι οποίες θα συνάπτονται με βάση την παρούσα Συμφωνία. Ακόμα είναι πολύ σημαντικό ότι η διάρκεια ισχύος της εν λόγω Συμφωνίας ορίζεται πενταετής με δυνατότητα αυτόματης ανανέωσης για ισόχρονες περιόδους, η λύση της οποίας δεν επηρεάζει την εκτέλεση των συμφωνηθέντων μεταξύ των μερών συμβάσεων και λοιπών συμφωνιών.

Επίσης, ορίζεται ρητά ότι η υπό κύρωση Συμφωνία δεν ισχύει έναντι προγενέστερων κρατικών συμφωνιών, καθώς και επί των σχετικών με αυτές συμβάσεων που αφορούν στην προμήθεια αμυντικών υλικών, εκτός εάν τα μέρη συμφωνήσουν διαφορετικά, όπως προβλέπει το άρθρο 10, παρ. 2,4, και 11.

Κλείνοντας θα πω ότι οι Ανεξάρτητοι Έλληνες υπερψηφίζουμε το σχέδιο νόμου, γιατί η Ελλάδα συνδέεται με τη Ρωσία με ισχυρούς ιστορικούς δεσμούς φιλίας, που εδράζονται σε κοινές πνευματικές και πολιτιστικές αξίες. Με τη θετική δυναμική που απέκτησαν κατά το τρέχον έτος, η σχέση Ελλάδας - Ρωσίας θα συνεχιστεί με προοπτικές εμβάθυνσης της διμερούς συνεργασίας και το 2016. Σας ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Σαρίδης, στον οποίο ευχόμαστε χρόνια πολλά για την ονομαστική του εορτή.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Πρόεδρε, σας ευχαριστώ πολύ και εύχομαι χρόνια πολλά σε όλους και καλή και δημιουργική χρονιά να έχουμε με ό,τι καλύτερο φέτος από όλες τις άλλες χρονιές.

Κυρίες και κύριοι βουλευτές, η εορταστική ατμόσφαιρα των ημερών δεν αλλάζει το γεγονός πως σήμερα συμμετέχουμε σε μία κύρωση Συμφωνίας αμυντικού πολεμικού υλικού, τη στιγμή που στο Αιγαίο συνεχίζουν να πνίγονται βρέφη, εξαιτίας ενός πολέμου βρώμικου και ανήθικου, για τον οποίο ευθύνεται και η Ευρώπη με τις πράξεις της και τις ελλείψεις – παραλείψεις της.

Εμείς, λοιπόν, σε συνέχεια των εργασιών των προηγούμενων Επιτροπών καλούμαστε να βάλουμε την υπογραφή του Ελληνικού Κοινοβουλίου σε μια διαδικασία κύρωσης σύμβασης προμήθειας πολεμικού υλικού. Όλοι συμφωνούμε ότι το προσφυγικό ζήτημα δεν θα βρει λύση, παρά μόνο, εάν τερματιστεί ο πόλεμος. Επίσης, όλοι έχουμε στο νου μας την αρχαία συμβουλή που λέει ότι «για να έχεις ειρήνη, πρέπει να προετοιμαστείς για τον πόλεμο».

Πού ξεκινά η ευθύνη απέναντι στην πατρίδα και πού τελειώνει ο ανθρωπισμός;

Ευτυχώς εμείς, ως Έλληνες, μπορούμε να ανατρέξουμε στην ιστορία μας και να λάβουμε αρκετές συμβουλές. Υπάρχει, λοιπόν, εκεί η χρυσή τομή. Ο εξοπλισμός των ελληνικών Ενόπλων Δυνάμεων πρέπει να γίνεται με γνώμονα την αποτελεσματική υπεράσπιση των χερσαίων, των θαλάσσιων και των εναέριων συνόρων μας, από κάθε πιθανό εχθρό. Πρόκειται για τα ίδια σύνορα, που κάποιοι κακόβουλοι εχθροί του ευρωπαϊκού ιδεώδους, μας εγκαλούν πως αδυνατούμε να προστατεύσουμε. Πώς είναι δυνατόν να μην αντιλαμβάνονται αυτοί οι κύριοι πως τα σύνορά μας δεν χρειάζονται προστασία από τους πρόσφυγες, αλλά οι πρόσφυγες χρειάζονται προστασία από έναν πόλεμο, που μάλιστα γέννησε η ίδια η Δύση κάπου στην Ανατολή.

Τη χρυσή τομή, εδώ, εμείς, στην Ελλάδα, τη γνωρίζουμε πάρα πολύ καλά. Κάθε μέρα οι πιλότοι μας «λοκάρουν» τους τούρκους πιλότους και τιμώντας την εκπαίδευσή τους δεν πατούν τη σκανδάλη, παρά μόνο ενημερώνουν τους τούρκους, πως αν ήταν πόλεμος, θα ήταν ήδη νεκροί.

Η παρούσα προς κύρωση Συμφωνία συμπληρώνει την πολυδιάστατη εξωτερική πολιτική, που οφείλει να ακολουθεί η πατρίδα μας, επισημαίνοντας με τις πράξεις της την γεωστρατηγική της αξία. Στο σταυροδρόμι τριών ηπείρων, η Ελλάδα οφείλει να αποτελεί πυλώνα σταθερότητας και ειρήνης, ενώ παράλληλα να παραμένει φάρος πολιτισμού και ελευθερίας, για ολόκληρη την ανθρωπότητα, για ολόκληρο τον πλανήτη. Έναν πλανήτη, που από ψηλά μοιάζει να έχει τρελαθεί. Μόλις χθες μας ανακοίνωσε η Βόρειος Κορέα πως διαθέτει βόμβα υδρογόνου και μας κουνάει το δάχτυλο λέγοντας πως είναι δικαίωμα κάθε κράτους να προβαίνει στις απαραίτητες ενέργειες, ώστε να διασφαλίζει την εδαφική του ακεραιότητα και την πολιτική του ανεξαρτησία. Το Ιράν διαθέτει S-400, η Σαουδική Αραβία εκτέλεσε θρησκευτικό ηγέτη για τρομοκρατία, η Ρωσία ευχήθηκε να μη χρειαστεί να χρησιμοποιήσει το πυρηνικό της οπλοστάσιο κατά της Τουρκίας, στην Αμερική είναι υποψήφιος κάποιος για πρόεδρος, ο οποίος προτείνει να κλείσουν τα σύνορα για τους μουσουλμάνους και ένα κράτος βγαλμένο από τις στάχτες και τους εφιάλτες του Μεσαίωνα καταφέρνει να πουλάει καθημερινά, κάτω από τη μύτη των Δυτικών κρατών, πετρέλαιο αξίας πολλών εκατομμυρίων ευρώ.

Και μέσα σε όλα αυτά η ευθύνη της Ελλάδος παραμένει μοναδική. Η πατρίδα μας καλείται να δώσει το παράδειγμα. Σήμερα εμείς, εδώ, αναλαμβάνουμε ένα μερίδιο αυτής της ευθύνης. Σήμερα περιμένει από εμάς ο ελληνικός λαός να βεβαιώσουμε πως είναι σωστό να έχουμε ανοιχτή την πόρτα στους φίλους Ρώσους, ειδικά μάλιστα, σε ζητήματα εθνικής άμυνας.

 Στην παρούσα Επιτροπή οφείλουμε να λαμβάνουμε υπ' όψιν την συνολική εικόνα της διεθνούς κατάστασης και να παίρνουμε αποφάσεις με το βλέμμα στο μέλλον και με ψυχραιμία. Οι σχέσεις με τη Ρωσία είναι ένα θέμα, που απασχολεί διαχρονικά τον ελληνικό λαό. Πράγματι, η Ορθοδοξία, αλλά κυρίως, και μια μακριά ιστορική παράδοση, συνδέει με φιλία τους δύο λαούς. Μια φιλία που πραγματικά στηρίζεται στις βάσεις της εμπιστοσύνης και του σεβασμού και που έχει οδηγήσει, ήδη, στην αμυντική συνεργασία των χωρών μας από το 1990. Στη συνέχεια αυτής της πορείας και αναγνωρίζοντας την σπουδαιότητα της συγκεκριμένης συνεργασίας με την φίλη Ρωσία, η Ένωση Κεντρώων στηρίζει και θα υπερψηφίσει την κύρωση της Σύμβασης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ πολύ, κύριε Σαρίδη. Τώρα έχουμε τις παρεμβάσεις των συναδέλφων. Το λόγο έχει η κυρία Αυλωνίτου.

ΕΛΕΝΗ ΑΥΛΩΝΙΤΟΥ: Ευχαριστώ πολύ, κύριε Πρόεδρε. Από την πλευρά μου, εύχομαι και εγώ χρόνια πολλά σε όλους, υγεία πάνω από όλα, καλή και παραγωγική χρονιά.

Η Συμφωνία με την Ρωσική Ομοσπονδία, για την προμήθεια αμυντικού υλικού, την κύρωση της οποίας συζητάμε σήμερα, εξασφαλίζει στη χώρα μας την δυνατότητα προμήθειας αμυντικού υλικού από ποικίλες πηγές, ώστε να μην εξαρτώμεθα από έναν μόνο προμηθευτή. Το ζήτημα της ποικιλίας προμηθευτών αμυντικού υλικού και της συνεπαγόμενης συχνά ποικιλίας ομοειδών αμυντικών συστημάτων σε λειτουργία δεν είναι καθόλου απλό. Η μεγάλη ποικιλία ομοειδών αμυντικών συστημάτων αυξάνει το κόστος συντήρησης, αποθήκευσης, ανεφοδιασμού και λειτουργίας των Ενόπλων Δυνάμεων, ενώ η μικρή ποικιλία αυξάνει την πολιτική εξάρτηση από τους λίγους ή τον μοναδικό προνομιακό προμηθευτή. Αυτά τα δύο πρέπει να εξισορροπούνται με κριτήρια λειτουργικά και πολιτικά και πρόκειται για μια πολύ λεπτή ισορροπία. Η σημερινή Συμφωνία μας εξασφαλίζει αυξημένες δυνατότητες στο θέμα των προμηθειών. Η συνετή άσκηση αυτών των δυνατοτήτων είναι, όμως, πάντα μια άλλη υπόθεση.

 Στους επιμέρους όρους της Συμφωνίας, θέλω να παρατηρήσω ότι η όποια προμήθεια ρωσικού πολεμικού υλικού από τη χώρα μας αντιμετωπίζεται ως μια καθαρά διακρατική υπόθεση, υποκείμενη από την Ρωσική πλευρά, σε απόλυτα κρατικό έλεγχο. Αυτό, κατά τη γνώμη μου, δεν μας βλάπτει καθόλου. Επιτρέπεται η συμμετοχή ιδιωτικών εταιριών στην παραγωγική διαδικασία, αλλά υπό την επίβλεψη του Ρωσικού κράτους. Πράγματι, δεν θεωρώ την παραγωγή οπλισμού ως πρόσφορο χώρο για την ανάπτυξη της ιδιωτικής πρωτοβουλίας και συμφωνώ με τον απόλυτο κρατικό έλεγχο αυτής της δραστηριότητας.

 Τα αντισταθμιστικά οφέλη αποκλείονται ρητά, πράγμα το οποίο, επίσης, θεωρώ καλό. Στο παρελθόν, τα αντισταθμιστικά οφέλη έχουν υπάρξει όχημα διαπλοκής, οπότε καλύτερα να έχουμε καθαρές διακρατικές συμφωνίες, με όλα τα πραγματικά κόστη φανερά και δηλωμένα. Προβλέπεται πάντως η δυνατότητα συμμετοχής ελληνικών εταιρειών στην παραγωγή ρωσικών αμυντικών υλικών, που θα προμηθεύεται η χώρα μας. Η απόλυτα διακρατική αντιμετώπιση των προμηθειών αμυντικού υλικού επεκτείνεται και στους όρους πληρωμών και επίλυσης διαφορών, που επίσης, με βρίσκει σύμφωνη.

 Ιδιαίτερη σημασία έχει ο όρος του άρθρου 5, παρ.8, περί της εν συνεχεία υποστήριξης των αμυντικών υλικών της προμήθειας, ακόμα και σε περιόδους έντασης ή κρίσης, καθώς και η προβλεπόμενη δυνατότητα δημιουργίας στην Ελλάδα κέντρων υποστήριξης και επισκευής των σχετικών υλικών. Αυτή η δυνατότητα πρέπει να αξιοποιείται σε κάθε προμήθεια αμυντικού υλικού. Το αμυντικό υλικό δεν το αγοράζουμε απλά, για να λένε ότι το έχουμε, πρέπει να το διατηρούμε πάντα σε επιχειρησιακή ετοιμότητα, αλλιώτικα αποτελεί σπατάλη του Δημοσίου χρήματος και όχημα, για να εισπράττουν κάποιοι τις μίζες τους. Να μη ζήσουμε πάλι καταστάσεις αγοράς οπλικού συστήματος, χωρίς την παράλληλη εξασφάλιση των αντίστοιχων πυρομαχικών, όπως είχε γίνει στο παρελθόν με κάποια γερμανικά άρματα.

Ο χώρος των προμηθειών οπλικών συστημάτων και αμυντικού υλικού έχει υπάρξει για χρόνια προνομιακός χώρος διαπλοκής και διαφθοράς. Αυτά τελειώνουν, όμως, εδώ. Πρέπει οι αμυντικές προμήθειες να είναι καθαρές, διαφανείς, αδιάβλητες και επιχειρησιακά λειτουργικές. Θεωρώ ότι η Συμφωνία, που συζητάμε, συμβάλλει καταρχάς σε αυτόν τον στόχο, αν και βέβαια όλες οι συμφωνίες κρίνονται από τον τρόπο εφαρμογής τους. Υπερψηφίζω, λοιπόν, υπέρ της κύρωσης της Συμφωνίας. Σας ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Ευχαριστώ, κυρία Αυλωνίτου. Το λόγο έχει ο κ. Χρήστος Παππάς.

ΧΡΗΣΤΟΣ ΠΑΠΠΑΣ: Κύριε Πρόεδρε, θα ευχηθώ και με τη σειρά μου, καλή χρονιά και χρόνια πολλά σε όλους τους συναδέλφους. Το «συναδέλφους» το εννοώ, διότι έχει την έννοια του αδελφού, δηλαδή, ό,τι και να μας χωρίζει, όσες πολιτικές διαφορές και να έχουμε και ενδεχομένως, κάποιοι, όσο μίσος και αν έχουν στην ψυχή τους, σε ό,τι αφορά στο κόμμα της Χρυσής Αυγής, εμείς θεωρούμε ότι είμαστε αδέλφια και θα πρέπει να κοιτάμε αυτά, που μας ενώνουν και όχι αυτά, που μας χωρίζουν. Καλή χρονιά, λοιπόν.

Θέλοντας να εκφράσω με τη σειρά μου, στο μικρό χρόνο που μου διατίθεται, τις θέσεις της Χρυσής Αυγής, και εννοώ τις πραγματικές θέσεις της Χρυσής Αυγής, οι οποίες είναι ξεκάθαρες σε ό,τι αφορά στη σχέση μας με τη Ρωσία. Καταρχήν, πιστεύω ότι η σημερινή διαδικασία συζήτησης του παρόντος νομοσχεδίου είναι καθαρά τυπική, χωρίς κάποιο ουσιαστικό περιεχόμενο. Εννοώ ότι η εξωτερική πολιτική – που είναι και αντικείμενο της Επιτροπής μας – δεν διαγράφεται με ευχολόγια, με ωραία λόγια, με βερμπαλισμούς, πρωτόκολλα μόνο και ανταλλαγή αναμνηστικών δώρων, όπως βιώσαμε την εποχή της Υπουργίας του κ. Αβραμόπουλου. Πολλώ μάλλον μια εθνική εξωτερική πολιτική δεν διαγράφεται με αυτές τις μεθόδους.

Η θέση, λοιπόν, της Χρυσής Αυγής στην παγκόσμια διαμορφωθείσα κατάσταση και ιδιαίτερα στην Ανατολική Μεσόγειο, σε ό,τι αφορά στην Ρωσική Ομοσπονδία, δεν είναι άλλη παρά η έντιμη, ισότιμη και ειλικρινής συμμαχία με το Ρωσικό έθνος. Ο πρώην Πρόεδρος της Δημοκρατίας, ο κ. Σαρτζετάκης, είχε πει το σωστό, και συμφώνησαν πολλοί πολιτικοί, παρόλο που λοιδορήθηκε γι' αυτό, ότι «το Ελληνικό έθνος είναι έθνος ανάδελφον». Πιστεύω ότι ο πρώην Πρόεδρος ήθελε να τονίσει την μοναδική και δυσχερή θέση της Ελλάδος, που έχει την ευλογία και την κατάρα, ως κρατική υπόσταση, να κατέχει εδαφικά την ιδιαίτερα στρατηγική θέση στο σταυροδρόμι τριών ηπείρων.Έκανε ένα λάθος ο κ. Σαρτζετάκης. Η Ελλάδα, το Ελληνικό έθνος, έχει αδελφό και είναι το Ρωσικό έθνος.

Αυτή, λοιπόν, είναι η θέση μας, δηλαδή ότι στη διαμορφωθείσα κατάσταση, στην οικονομική συγκυρία, στην αμυντική πολιτική μας, στην κοινωνική πραγματικότητα που βιώνει η πατρίδα μας σήμερα, μας επιτάσσει να έχουμε μια εθνική εξωτερική πολιτική και αυτό δεν είναι άλλο, παρά η συνεργασία μας με τη Ρωσική Ομοσπονδία και εννοώ, μια έντιμη συμμαχία.

Θα ήθελα στο σημείο αυτό, να σας περιγράψω την προχειρότητα, που διακρίνει πολλές φορές τις τοποθετήσεις των Βουλευτών, μηδενός εξαιρουμένου, βάζω και τον εαυτό μου μέσα και πολύ περισσότερο τις τοποθετήσεις στην Επιτροπή μας, που έχει πολύ λεπτό περιεχόμενο. Η περιγραφή αυτή είναι, όταν, επί κυβερνήσεως Σαμαρά, η Επιτροπή μας έκανε μια κλειστή συνεδρίαση, όπου ένας Ρώσος ειδήμων μας περιέγραψε τις ρωσικές θέσεις περί της ενεργειακής πολιτικής. Η σύσκεψη ήταν κλειστή, χωρίς κάλυψη. Ακούσαμε, λοιπόν, από όλα τα κόμματα τα γνωστά ευχολόγια που ακούστηκαν σήμερα, περί ορθοδοξίας, περί κοινών δεσμών κ.λπ.. Τις συμμαχίες δεν τις καθορίζουν οι θρησκείες, τις καθορίζουν τα συμφέροντα. Όταν ήρθε η στιγμή της τοποθέτησης ενός εκπροσώπου κόμματος, ο οποίος τώρα είναι κυβερνητικός παράγων, είπε – άκουσον, άκουσον – γιατί να μην σας χαρίσουμε και ένα νησί. Όταν ήρθε η σειρά μου να μιλήσω, είπα ότι δεν είναι στη θέση κανενός Βουλευτή να χαρίζει νησιά, ότι η Ελλάδα πρέπει να διασφαλίσει την εθνική της ανεξαρτησία και κυριαρχία και ότι αν ποτέ συμμαχήσουμε με τη Ρωσία, αυτό θα γίνει σε άλλο επίπεδο. Δεν χαρίζονται έτσι τα νησιά. Αυτό, προς γνώσιν της Επιτροπής.

Θέλω να πω, λοιπόν, ότι όλοι γνωρίζετε πως στην πολιτική υπάρχουν πράγματα, που γίνονται και δεν λέγονται, όπως υπάρχουν και πράγματα, που λέγονται και δεν γίνονται. Αυτός, λοιπόν, πρέπει να είναι στόχος μιας εθνικής κυβέρνησης. Δηλαδή, πράγματα που γίνονται και δεν λέγονται και αυτό είναι η συμμαχία με τη Ρωσία. Εν κατακλείδι, μια συνεργασία σε όλα τα επίπεδα, ενεργειακό, πολιτιστικό, οικονομικό, αμυντικό. Σε ό,τι αφορά στο αμυντικό, επειδή το παρόν νομοσχέδιο εμπεριέχει θετικά στοιχεία με την αμυντική μας συνεργασία με τη Ρωσία, εφόσον αυτή γίνει και δεν είναι ένα ευχολόγιο, υπερψηφίζουμε.

ΚΩΝΣΤΑΝΤΙΝΟΣ ΔΟΥΖΙΝΑΣ(Πρόεδρος της Επιτροπής): Το λόγο έχει ο κ. Λοβέρδος.

ΑΝΔΡΕΑΣ ΛΟΒΕΡΔΟΣ: Καλή χρονιά σε όλες και σε όλους. Δεν θέλω να τοποθετηθώ σε ό,τι αφορά στην κύρωση της Σύμβασης, έχουμε εκφραστεί από τον κ. Κωνσταντινόπουλο. Θέλω να κάνω μια ερώτηση στον κ. Υπουργό.

Κύριε Υπουργέ, έχουμε εκδώσει μια ανακοίνωση τις προηγούμενες ημέρες. Εγώ απευθύνθηκα σε εσάς, άλλα κόμματα απευθύνθηκαν στο Υπουργείο Εξωτερικών, γιατί είναι ένα θέμα που αφορά και στα δύο Υπουργεία. Μάθαμε ότι με μια σειρά απόNOTAMκαι NAVTEX, η Τουρκία έχει καθορίσει με έναν τρόπο πάρα πολύ προκλητικό, περιοχές του Βόρειου και του Κεντρικού Αιγαίου, ως περιοχές που θα κάνει ασκήσεις. Η προκλητικότητα αυτών των μονομερών ενεργειών είναι δεδομένη, όπως επίσης, και η αμφισβήτηση περιοχών ελληνικής κυριαρχίας. Εγώ θέλω να σας ζητήσω – γιατί και με την ανακοίνωσή μας, ως κόμμα, αυτό ζητήσαμε – να τοποθετηθείτε, ως *Υ*πουργείο Εθνικής Άμυνας, επισήμως. Ισχύουν αυτά; Αληθεύουν αυτά; Αν ισχύουν και αληθεύουν αυτά, έχετε αντιδράσει; Πώς έχετε αντιδράσει; Με ποιον τρόπο; Ποιες από τις αντιδράσεις μπορείτε να αναφέρετε σήμερα στην Επιτροπή Εθνικής Άμυνας και Εξωτερικών Υποθέσεων της Βουλής; Γιατί είστε σιωπηλοί ή μήπως δεν είστε σιωπηλοί, αλλά εμείς δεν γνωρίζουμε; Έχετε εκδώσει κάποια επίσημη ανακοίνωση; Σας παρακαλώ πάρα πολύ, να ενημερώσετε το Σώμα.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Το λόγο έχει ο κ. Δημαράς.

ΓΙΩΡΓΟΣ ΔΗΜΑΡΑΣ: Εγώ είμαι αναπληρωτής συναδέλφου στην Επιτροπή και θέλω να ευχηθώ καλή χρονιά και ειρηνική χρονιά, μιας και συζητάμε για εξοπλισμούς. Επειδή στην Βουλή εκφράζω και την πολιτική οικολογία, θα ήθελα να πω δύο πράγματα για την ειρήνη.

Το 1650, όλος ο πληθυσμός του πλανήτη ήταν 500 εκατομμύρια. Το 1850 ήταν 1 δις, το 1930, ήταν 2 δις και τώρα αυξάνεται ένα δισεκατομμύριο κάθε 13 χρόνια. Φτάσαμε, δηλαδή, στα 7,2 δις. Αυτό σημαίνει ότι πρέπει να αλλάξουμε λογική, αν θέλουμε να επιβιώσουμε πάνω στον πλανήτη. Ένας από τους μεγαλύτερους παραλογισμούς, που κινδυνεύει όλος ο πλανήτης, είναι ο παραλογισμός των πολέμων και των εξοπλισμών.

Στο σύγχρονο κόσμο, οι δαπάνες για τους εξοπλισμούς είναι τόσες πολλές, που θα μπορούσε να μην πεινάει ούτε ένας άνθρωπος από τα 7,2 δις, εάν όλα αυτά τα χρήματα πήγαιναν με το σωστό τρόπο στην καλλιέργεια. Παλιά έλεγαν ένα τραγούδι, νομίζω ότι το τραγουδάγανε οι αντάρτες: «τι τα θέλουμε τα όπλα, τα κανόνια, τα σπαθιά, να τα κάνουμε δρεπάνια, μηχανήματα, τρακτέρ κ.λπ. να δουλεύει η εργατιά».

Είναι, λοιπόν, μεγάλο καθήκον μας να δουλέψουμε όλοι για την ειρήνη. Πρώτα να σκεφτόμαστε την ειρήνη, τις συμβάσεις, τις διακρατικές συμφωνίες, τους συνδέσμους φιλίας μεταξύ των λαών και μετά να σκεφτόμαστε τους αναγκαίους εξοπλισμούς, γιατί δυστυχώς δεν ζούμε σε ιδανικές καταστάσεις και αυτό το καταλαβαίνουμε όλοι, δεν μπορούμε να μηδενίσουμε τους εξοπλισμούς.

Το ποσοστό αμυντικών δαπανών στη χώρα μας υπήρξε δυσανάλογο από εκείνο που χρειάζονταν και ήταν ένας από τους βασικούς συντελεστές που αποδυνάμωσε την ελληνική οικονομία και την έφτασε εδώ. Και στο τέλος, μια αδύναμη οικονομία όσο εξοπλισμό και να έχεις, δεν μπορείς να τον τροφοδοτήσεις και επομένως, δεν μπορείς να κάνεις πόλεμο. Καλύτερα λιγότερο εξοπλισμό, σε καλύτερη υγιή οικονομία.

Σε έναν άλλον τομέα, που θα ήθελα να αναφερθώ είναι ότι οι πολεμικές δαπάνες, παγκόσμια και στην Ελλάδα, συνδέονται με τη διαπλοκή και τη διαφθορά. Ας βάλουμε, λοιπόν, εμείς, η νέα Κυβέρνηση, οι καινούργιοι συσχετισμοί, που διαμορφώθηκαν στο ελληνικό Κοινοβούλιο, στο ελληνικό Κράτος, όλους τους κανόνες και τιμές στους αναγκαίους εξοπλισμούς, που πετυχαίνουμε, αλλά και προπαντός έτσι να είμαστε πολύ καθαροί σε ένα λαό, που υποφέρει. Επειδή εδώ ειπώθηκε ότι όλοι οι Έλληνες είμαστε αδέλφια, εγώ θα σας πω ότι όλοι οι άνθρωποι είμαστε αδέλφια και έτσι πρέπει να καλλιεργήσουμε την αγάπη μεταξύ όλων των ανθρώπων.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Οι παρατηρήσεις σας σχετικά με την ειρήνη και την αγάπη είναι εξαιρετικά καίριες και σας ευχαριστώ που τις αναφέρατε. Το λόγο έχει ο κ. Συρίγος.

ΑΝΤΩΝΗΣ ΣΥΡΙΓΟΣ: Κύριε Πρόεδρε, κύριε Υπουργέ, κύριοι συνάδελφοι καλή χρονιά. Με αφορμή την Σύμβαση αυτή, θα ήθελα να εκφράσω κάποιους κριτικούς προβληματισμούς επί του κειμένου, προς παρακολούθησή της.

Οι προβληματισμοί μου εδράζονται στα εξής άρθρα, στο άρθρο 5, παρ.1 και παρ. 9 και στο άρθρο 8. Είναι προβληματισμοί. Δεν τίθενται, για να απαντηθούν, είναι σκέψεις. Στο πρώτο, λοιπόν, υπάρχει ένα ζήτημα προμήθειες και από τρίτες χώρες, που θα αναφέρονται στην Σύμβαση. Θέλει παρακολούθηση, ώστε αυτά, τα οποία θα ληφθούν, να είναι ίδιας ποιότητας και ίδιου κόστους. Είναι προβληματισμός και σκέψη.

Το δεύτερο, που με απασχολεί, με αφορμή το άρθρο 9 – και δεν αφορά ειδικά στο άρθρο 9 – είναι ένα ζήτημα που πιστεύω ότι έχει απασχολήσει πάρα πολλές φορές και τις Ένοπλες Δυνάμεις και τις πολιτικές ηγεσίες.

Υπάρχει η θέση – και είναι σωστή – για την πολυμερή κάλυψη των εξοπλισμών, δηλαδή, να μην εξαρτάσαι από μια πηγή, αλλά να μπορείς να αγοράσεις και από πολλές χώρες. Στον αντίποδα, υπάρχει και ένα πρόβλημα, που δημιουργείται καμιά φορά, όταν έχεις διαφορετικά οπλικά συστήματα, τα οποία πρέπει να συνδέεις μεταξύ τους. Αυτό το θέτω ως σκέψη και πιστεύω ότι οι Ένοπλες Δυνάμεις και το Υπουργείο θα το έχουν υπόψιν και θα το έχουν αντιληφθεί. Για παράδειγμα, μπορείς να έχεις τριών τύπων συστήματα προστασίας από αέρος, αλλά αυτά θα πρέπει να συνδέονται, δηλαδή, τριών τύπων από διαφορετικές πηγές. Το θέτω και αυτό ως προβληματισμό.

Τέλος, δίνω μια ερμηνεία – πιστεύω ότι ίσως είναι και η ορθή – για την επίλυση των διαφορών. Από τη διατύπωση δεν προκύπτει ότι καταργείται η δυνατότητα δικαστικής επιλύσεως της διαφοράς και αυτό νομίζω ότι έτσι πρέπει να το δούμε και να το ερμηνεύσουμε. Ευχαριστώ πολύ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Και εμείς ευχαριστούμε. Ο κ. Δημήτριος Βίτσας, έχει το λόγο.

ΔΗΜΗΤΡΙΟΣ ΒΙΤΣΑΣ (Αναπληρωτής Υπουργός Εθνικής Άμυνας): Έχουμε ξανακάνει στην Επιτροπή συζήτηση για αυτή τη Σύμβαση και πέρα από τα χρόνια πολλά, θέλω να ευχαριστήσω για το γεγονός ότι γενικά συμφωνούμε, έστω και αν αυτό δηλώνεται με το «παρών», πάνω σε μια γενική πολιτική θέση.

Θα ήθελα να βάλω το εξής ζήτημα. Πρώτον, προμήθεια συστημάτων αμυντικού υλικού δε σημαίνει, ντε και καλά, κανόνας διαπλοκής ή μίζες. Το γεγονός ότι εδώ υπήρξαν, όπως και σε άλλα κράτη, δε σημαίνει ότι αυτό πρέπει να το θεωρήσουμε ως γενική λογική. Αυτό είναι το θέμα και προσπαθείς με όλες τις συμφωνίες ή τις συμβάσεις – και πολύ περισσότερο με αυτή τη Συμφωνία πλαίσιο – να ορίσεις ένα τρόπο με τον οποίο αυτά τα πράγματα θα γίνουν με διαφάνεια, έλεγχο και σας παραπέμπω σε μια συζήτηση, που είχαμε κάνει πριν λίγες μέρες, για την αναβάθμιση των δύο Επιτροπών, και αυτής της Επιτροπής και της Επιτροπής Εξοπλισμών, για την οποία κάνουμε μια δουλειά – θα πω και μετά – ώστε να αναβαθμιστεί και με καινούργια πρότυπα, πάνω στα οποία δουλεύουμε.

Δεύτερον, έχουμε να κάνουμε με μια Συμφωνία πλαίσιο και δεν έχουμε καμία σύμβαση προμηθειών. Εννοώ ότι δείχνουμε το πώς θα γίνονται οι προμήθειες, δεν πάμε να κάνουμε προμήθειες και νομίζω ότι είναι κάτι θετικό.

Μιας και συμφωνούμε όλοι, επειδή θα κάνουμε και άλλες τέτοιες συμφωνίες και με άλλες χώρες, ας τη χρησιμοποιήσουμε εν πολλοίς, ως πρότυπο. Μην υπερβάλλουμε και μην μειώνουμε όλη αυτή τη διαδικασία.

Εδώ, θέλω να πω το εξής. Όταν κάνεις μια προμήθεια με μια τρίτη χώρα, τη Ρωσία εν προκειμένου, πιθανά, αυτό που παίρνεις να μην είναι παραγωγής, ντε και καλά, ολόκληρο από αυτή τη χώρα, αλλά κάποια πράγματα να αγοράζονται είτε ως ανταλλακτικά είτε ως υλικά κλπ. από μια τρίτη χώρα. Αυτό εννοεί «από τρίτες χώρες». Η πιστοποίηση, όμως, γίνεται από τη Ρωσική Ομοσπονδία και αυτό έχει μεγάλη σημασία ότι η εγγύηση δίνεται από εκεί.

Τρίτον, στις συμφωνίες πλαίσιο με χώρες, δηλαδή, κυβέρνηση με κυβέρνηση, χώρα με χώρα, προβλέπονται οι διαδικασίες του τρόπου συνεννόησης σε προβλήματα, που υπάρχουν και οι οποίες προβλέπονται σε αυτή τη Συμφωνία. Γι’ αυτό το λόγο, δεν μπαίνουν ρήτρες στις διακρατικές συμφωνίες. Αυτές οι ρήτρες, όμως, θα υπάρχουν στη συμφωνία, μια – μια, που θα γίνεται. Ούτε χρειάζονται εγγυητικές επιστολές, γιατί γι’ αυτό το λόγο παρεμβαίνει το ίδιο το κράτος και δίνει την εγγύησή του.

Ένα άλλο ζήτημα, που μπήκε, είναι το ζήτημα να μην συγχέουμε την προμήθεια με την πολυτυπία. Μπορείς να έχεις μια ποικιλία προμηθευτών, όμως, να υπάρχει κάτι το ενιαίο στον τύπο. Αυτό είναι κάτι πολύ σημαντικό γιατί, πραγματικά, η πολυτυπία είναι πρόβλημα, αλλά συγχρόνως, η μονοτυπία είναι εξίσου πρόβλημα. Σημασία έχει να συνδέεται το ένα με το άλλο και αυτή τη στιγμή, τουλάχιστον, από τις λίγες γνώσεις μου, πρέπει να σας βεβαιώσω ότι αυτά τα οπλικά συστήματα, ιδιαίτερα τα πιο εξελιγμένα, συνεργάζονται μεταξύ τους.

Στο επόμενο χρονικό διάστημα των δύο - τριών μηνών, το Υπουργείο έχει αρκετά πράγματα να συζητήσει και με την Επιτροπή και να τα προωθήσει, βέβαια και στην Ολομέλεια της Βουλής. Όπως πολύ σωστά είπε και ο κ. Κεφαλογιάννης – το διάβασε σωστά, εννοώ – ήδη έχει ολοκληρωθεί ένα πρώτο κείμενο, που αφορά στην εθνική αμυντική βιομηχανική αι τεχνολογική στρατηγική. Είμαστε στη φάση της συζήτησης με τους αρμόδιους φορείς και πρέπει να σας πω ότι αρμόδιους φορείς θεωρούμε, αντικειμενικά, τα τρία Όπλα, δηλαδή, τις Ένοπλες Δυνάμεις, εννοούμε την κρατική και ιδιωτική βιομηχανία, ινστιτούτα και πανεπιστημιακούς φορείς, σε μια πρώτη φάση, ώστε γρήγορα να γίνει μια δεύτερη φάση, η οποία θα έχει να κάνει με τη συζήτηση με τις πολιτικές δυνάμεις, γιατί ώσπου να φτάσουμε στην Επιτροπή και πάει λέγοντας ΚΥΣΕΑ κλπ.. Εκεί, έχουμε ένα κεντρικό ζήτημα, το οποίο περιέχεται μέσα στην Συμφωνία, δηλαδή αυτό, που λέμε, «follow on support», ότι όταν κάνουμε μια προμήθεια παίρνουμε υπόψη μας και το κόστος του χρόνου ζωής, της υποστήριξης κλπ..

Ένα δεύτερο σημαντικό θέμα είναι η συμμετοχή της δικής μας αμυντικής βιομηχανίας στην ίδια την προμήθεια. Αυτό μπορεί να γίνει με δύο τρόπους. Ο ένας τρόπος, που προσπαθούμε να εξασφαλίσουμε και τον εξασφαλίζουμε αρκετές φορές, είναι η συμμετοχή της δικής μας αμυντικής βιομηχανίας, κρατικής ή ιδιωτικής, στην παραγωγή του προϊόντος και δεύτερον, αυτό να μην είναι για μια φορά ή μόνο για εμάς, αλλά να πετύχουμε συνεργασίες με άλλες χώρες και εταιρείες παραγωγής και προς εξαγωγή, βάλτε το τώρα σε διάφορα εισαγωγικά.

Πραγματικά, υπάρχει το πρόβλημα, το οποίο τοποθετήθηκε. Ο ν.3978/2011, ο καλούμενος σχεδόν από όλους «ο νόμος περί μη προμηθειών» είναι ένα πρόβλημα. Όμως, το να λες ότι είναι ένα πρόβλημα δεν φτάνει, χρειάζεται να πάρεις συγκεκριμένες πρωτοβουλίες και ετοιμαζόμαστε στο Υπουργείο για συγκεκριμένες αλλαγές επ’ αυτού του νόμου. Νομίζω ότι το αργότερο σε ένα μήνα θα έχουμε κλείσει και με αυτό το θέμα.

Τέλος, έκανε μια ερώτηση ο κ. Λοβέρδος. Βεβαίως, εγώ διαφωνώ να συζητάμε επ’ ευκαιρίαν, δηλαδή, μιας και μαζευτήκαμε να πούμε για διάφορα θέματα. Έχουν γίνει ερωτήσεις και θα ειπωθούν απαντήσεις. Θέλω να πω ότι υπάρχει μια επαναλαμβανόμενη πρακτική από την τουρκική πλευρά με χάρτες, δημοσιεύσεις κλπ., που προωθεί μια λογική, στην οποία εμείς όχι μόνο είμαστε αντίθετοι, αλλά είναι ξεκάθαρο για την Ελληνική Κυβέρνηση και το Υπουργείο Εθνικής Άμυνας ότι όσον αφορά στα κυριαρχικά μας δικαιώματα δεν το συζητάμε καν.

Βεβαίως, κεντρικό ρόλο όσον αφορά στη διπλωματική οδό, έχει το Υπουργείο Εξωτερικών και με αυτή την έννοια υπάρχει μια προσέγγιση από την πλευρά του Υπουργείου Εξωτερικών, μέσω της διπλωματικής οδού. Το επίπεδο και ο τρόπος αντίδρασής μας καθορίζεται από εμάς και δεν επιτρέπουμε να μας παρασύρει η άλλη πλευρά, σύμμαχος στο ΝΑΤΟ, αλλά με συγκεκριμένες δυσκολίες όσον αφορά στη σχέση μας, από την άλλη πλευρά, σε κινήσεις κλιμάκωσης.

Βεβαίως οι ερωτήσεις ήταν πολλές, έχουν γίνει από τον κ. Λοβέρδο και θα απαντηθούν δια της κοινοβουλευτικής οδού. Αλλά να μείνει ότι όσον αφορά στα κυριαρχικά μας δικαιώματα δεν τα βάζουμε σε κανένα τραπέζι συζήτησης. Ευχαριστώ.

ΚΩΝΣΤΑΝΤΙΝΟΣ ΔΟΥΖΙΝΑΣ (Πρόεδρος της Επιτροπής): Και εμείς ευχαριστούμε.

Νομίζω ότι με την σχεδόν ομοφωνία που είχαμε στη συζήτηση σήμερα, κάνουμε καλό ποδαρικό και στη δικιά μας Επιτροπή, αλλά και στη Βουλή γενικότερα, γιατί σήμερα, του Αγίου Ιωάννη, στις 10.00 ώρα, είμαστε η πρώτη συνεδρίαση που έγινε στο Ελληνικό Κοινοβούλιο.

Επομένως, το σχέδιο νόμου του Υπουργείου Εθνικής Άμυνας γίνεται δεκτό επί της αρχής, κατ’ άρθρο και στο σύνολό του, κατά πλειοψηφία, με το Κ.Κ.Ε. να δηλώνει παρών.

Στο σημείο αυτό, ο Πρόεδρος της Επιτροπής έκανε τη γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ελένη Αυλωνίτου, Βάλια Βαγιωνάκη, Γεώργιος Βαρεμένος, Κωνσταντίνος Δουζίνας, Δημήτριος Εμμανουηλίδης, Αννέτα Καββαδία, Αϊχάν Καρά Γιουσούφ, Παναγιώτα Κοζομπόλη, Μουσταφά Μουσταφά, Μάκης Μπαλαούρας, Συμεών Μπαλλής, Γεωργία Γεννιά, Δημήτρης Ρίζος, Ανδρέας Ριζούλης, Ελένη Σταματάκη, Αφροδίτη Σταμπουλή, Αντώνης Συρίγος, Γεώργιος Δημαράς, Νικόλαος Θηβαίος, Ιωάννης Θεωνάς, Σωκράτης Φάμελλος, Σάββας Αναστασιάδης, Ιωάννης Κεφαλογιάννης, Θεοδώρα (Ντόρα) Μπακογιάννη, Νικόλαος Παναγιωτόπουλος, Γεώργιος Βλάχος, Ευάγγελος Καρακώστας, Χρήστος Παππάς, Αθανάσιος Θεοχαρόπουλος, Οδυσσέας Κωνσταντινόπουλος, Ανδρέας Λοβέρδος, Αθανάσιος Παφίλης, Σπυρίδων Δανέλλης, Σπυρίδων Λυκούδης, Δημήτριος Καμμένος, Κωνσταντίνος Κατσίκης, Μάριος Γεωργιάδης και Ιωάννης Σαρίδης.

Τέλος και περί ώρα 11.15΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΚΩΝΣΤΑΝΤΙΝΟΣ ΔΟΥΖΙΝΑΣ ΜΑΡΙΑ ΤΡΙΑΝΤΑΦΥΛΛΟΥ**